b'\n_START_ARTICLE_\nXHTML\n_START_PARAGRAPH_\nPapla\xc5\xa1in\xc4\x81m\xc4\x81 hiperteksta iez\xc4\xabmju valoda jeb XHTML (sa\xc4\xabsin\xc4\x81jums no Extensible Hypertext Markup Language) ir iez\xc4\xabmju valoda, kas nodro\xc5\xa1ina t\xc4\x81s pa\xc5\xa1as iesp\xc4\x93jas, ko HTML, ta\xc4\x8du nosaka daudz strikt\xc4\x81ku valodas sintaksi. Ja HTML ir SGML lietojums, tad XHTML ir XML lietojums. XHTML 1.0 k\xc4\xbcuva par Glob\xc4\x81l\xc4\x81 T\xc4\xabmek\xc4\xbca Konsorcija rekomend\xc4\x81ciju 2000. gada 26. janv\xc4\x81r\xc4\xab.\n_START_SECTION_\nP\xc4\x81rskats\n_START_PARAGRAPH_\nXHTML valoda ir HTML valodas p\xc4\x93ctece un b\xc5\xabt\xc4\xabb\xc4\x81 ar\xc4\xab t\xc4\x81s pa\xc5\xa1reiz\xc4\x93j\xc4\x81 versija. Vajadz\xc4\xabb\xc4\x81 p\xc4\x93c strikt\xc4\x81kas HTML versijas rad\xc4\x81s l\xc4\xabdz ar domu, ka t\xc4\xabmek\xc4\xbca saturu j\xc4\x81pieg\xc4\x81d\xc4\x81 pla\xc5\xa1\xc4\x81kam ier\xc4\xab\xc4\x8du spektram (piem\xc4\x93ram, mobilajiem telefoniem), no kur\xc4\x81m daudz\xc4\x81m ir ierobe\xc5\xbeoti resursi, kurus nevar at\xc4\xbcauties t\xc4\x93r\xc4\x93t visda\xc5\xbe\xc4\x81d\xc4\x81ko br\xc4\xabv\xc4\x81s HTML valodas paveidu atbalstam. (Jo valoda ir br\xc4\xabv\xc4\x81ka, jo sare\xc5\xbe\xc4\xa3\xc4\xabt\xc4\x81ka ir taj\xc4\x81 rakst\xc4\xabto resursu apstr\xc4\x81de.) DTD nosaka nosac\xc4\xabjumus, p\xc4\x93c kuriem iesp\xc4\x93jams p\xc4\x81rbaud\xc4\xabt XHTML dokumenta korektumu._NEWLINE_Liel\xc4\x81k\xc4\x81 da\xc4\xbca popul\xc4\x81r\xc4\x81ko t\xc4\xabmek\xc4\xbca p\xc4\x81rl\xc5\xabkprogrammu p\xc4\x93d\xc4\x93jo versiju iek\xc4\xbcauts XHTML atbalsts, savuk\xc4\x81rt vec\xc4\x81k\xc4\x81s p\xc4\x81rl\xc5\xabkprogrammas apstr\xc4\x81d\xc4\x81 XHTML dokumentus k\xc4\x81 parastus nestandarta HTML dokumentus. B\xc5\xabt\xc4\xabb\xc4\x81 var teikt, ka gandr\xc4\xabz visas datoru XHTML p\xc4\x81rl\xc5\xabkprogrammas atbalsta HTML, savuk\xc4\x81rt gandr\xc4\xabz visas HTML p\xc4\x81rl\xc5\xabkprogrammas atbalsta XHTML. Tiek uzskat\xc4\xabts, ka tie\xc5\xa1i tas pal\xc4\x93nina p\xc4\x81reju no HTML uz XHTML. Neskatoties uz Microsoft dal\xc4\xabbu Glob\xc4\x81l\xc4\x81 t\xc4\xabmek\xc4\xbca konsorcija standartu izstr\xc4\x81d\xc4\x93, Internet Explorer neatbalsta atsevi\xc5\xa1\xc4\xb7us XHTML paveidus. L\xc4\xabdz ar to t\xc4\xabmek\xc4\xbca lappu\xc5\xa1u izstr\xc4\x81d\xc4\x81t\xc4\x81ji bie\xc5\xbei vien ir spiesti izv\xc4\x93l\xc4\x93ties starp standartiem atbilsto\xc5\xa1u kodu un kodu, ko sp\xc4\x93s pareizi att\xc4\x93lot visas t\xc4\xabmek\xc4\xbca p\xc4\x81rl\xc5\xabkprogrammas._NEWLINE_Noder\xc4\xabga XHTML iesp\xc4\x93ja ir citu XML v\xc4\x81rdu telpu izmanto\xc5\xa1ana (piem\xc4\x93ram, MathML un SVG). Tom\xc4\x93r \xc5\xa1\xc4\xab iesp\xc4\x93ja ir izmantojama tikai tad, ja XHTML dokuments tiek pasniegts k\xc4\x81 XML dokuments izmantojot application/xhtml+xml MIME tipu. Ja dokuments tiek pasniegts ar text/html MIME tipu, p\xc4\x81rl\xc5\xabkprogrammas to uztvert k\xc4\x81 parastu HTML dokumentu. Ar text/html MIME tipu dr\xc4\xabkst pasniegt tikai XHTML 1.0 dokumentus.\n_START_SECTION_\nXHTML 1.1\n_START_PARAGRAPH_\n\xc5\xa0\xc4\xab ir jaun\xc4\x81k\xc4\x81 Glob\xc4\x81l\xc4\x81 t\xc4\xabmek\xc4\xbca konsorcija rekomend\xc4\x81cija, kas ir XHTML 1.0 Strict reformuliz\xc4\x81cija izmantojot modu\xc4\xbcus. Rekomend\xc4\x81cija ietvert modu\xc4\xbcu satvaru, k\xc4\x81 ar\xc4\xab vair\xc4\x81kus standarta modu\xc4\xbcus. Visas novecojo\xc5\xa1\xc4\x81s HTML \xc4\xabpa\xc5\xa1\xc4\xabbas, piem\xc4\x93ram, prezent\xc4\x81cijas elementi un ietvari, ir izv\xc4\x81kti no specifik\xc4\x81cijas. Prezent\xc4\x81cija tiek piln\xc4\xabb\xc4\x81 kontrol\xc4\x93ta izmantojot CSS.\n_START_SECTION_\nXHTML 2.0\n_START_PARAGRAPH_\nXHTML 2.0 \xc5\xa1obr\xc4\xabd atrodas izstr\xc4\x81des stadij\xc4\x81. \xc5\xa0ai versij\xc4\x81 netiks saglab\xc4\x81ta pilna savietojam\xc4\xabba ar iepriek\xc5\xa1\xc4\x93j\xc4\x81m HTML un XHTML versij\xc4\x81m, t\xc4\x81p\xc4\x93c to pat var uzskat\xc4\xabt par pavisam jaunu valodu.\n_START_SECTION_\nPiem\xc4\x93rs\n_START_PARAGRAPH_\nXHTML 1.0 Strict koda piem\xc4\x93rs:_NEWLINE__NEWLINE_<?xml version="1.0" encoding="UTF-8"?>_NEWLINE_<!DOCTYPE html PUBLIC "-//W3C//DTD XHTML 1.0 Strict//EN" _NEWLINE_      "http://www.w3.org/TR/xhtml1/DTD/xhtml1-strict.dtd">_NEWLINE_<html xmlns="http://www.w3.org/1999/xhtml" xml:lang="lv" lang="lv">_NEWLINE_ <head>_NEWLINE_  <meta http-equiv="Content-Type" content="text/html; charset=UTF-8" />_NEWLINE_  <title>XHTML 1.0 piem\xc4\x93rs</title>_NEWLINE_ </head>_NEWLINE_ <body id="piemers" name="piemers">_NEWLINE_  <p>\xc5\xa0is ir neliels <abbr title="Extensible HyperText _NEWLINE_Markup Language">XHTML</abbr> 1.0 Strict dokumenta piem\xc4\x93rs.</p>_NEWLINE_ </body>_NEWLINE_</html>'